ดาวฯฟิวเจอร์พุ่ง 236 จุด ประธานเฟด พร้อมอัดฉีดเงินไม่จำกัด หนุนสหรัฐพ้นวิกฤต
ดาวฯฟิวเจอร์พุ่ง 236 จุด รับประธานเฟด พร้อมอัดฉีดเงินไม่จำกัด หนุนสหรัฐพ้นวิกฤต
ดาวฯฟิวเจอร์พุ่ง 236 จุด รับประธานเฟด พร้อมอัดฉีดเงินไม่จำกัด หนุนสหรัฐพ้นวิกฤต
18 พ.ค. 2563

ผู้สื่อข่าวรายงานว่า ดัชนีดาวโจนส์ฟิวเจอร์พุ่งขึ้นกว่า 200 จุดในช่วงเช้านี้ ขานรับการแสดงความเห็นด้านบวกของนายเจอโรม พาวเวล ประธานธนาคารกลางสหรัฐ (เฟด) ซึ่งระบุว่า เศรษฐกิจสหรัฐมีแนวโน้มฟื้นตัวจากผลกระทบของไวรัสโควิด-19 ที่แพร่ระบาด พร้อมกับให้คำมั่นว่า เฟดจะดำเนินการทุกอย่างที่จำเป็น และไม่ละความพยายามในการพยุงเศรษฐกิจสหรัฐให้รอดพ้นจากผลกระทบของไวรัสโควิด-19
โดย ณ เวลา 08.30 น.  ดัชนีดาวโจนส์ฟิวเจอร์ดีดตัวขึ้น 236 จุด หรือ 0.86% แตะที่ 23,755 จุด
ทั้งนี้ นายพาวเวลกล่าวให้สัมภาษณ์ในรายการ “60 Minutes” ทางสถานีโทรทัศน์ซีบีเอส ในวันอาทิตย์ตามเวลาสหรัฐ ว่า เฟดไม่ละความพยายามในการพยุงเศรษฐกิจสหรัฐให้รอดพ้นจากผลกระทบของไวรัสโควิด-19 พร้อมกับยืนยันว่า เฟดสามารถอัดฉีดเงินเข้าสู่ตลาดการเงินอย่างไม่จำกัด เพื่อลดผลกระทบที่เกิดขึ้นจากการแพร่ระบาดในครั้งนี้
โดยในการให้สัมภาษณ์ครั้งนี้ นายพาวเวลยังกล่าวด้วยว่า เศรษฐกิจสหรัฐมีแนวโน้มฟื้นตัวจากผลกระทบของไวรัสโควิด-19 ที่แพร่ระบาด แต่กระบวนการฟื้นตัวทางเศรษฐกิจนั้น อาจต้องใช้เวลาจนถึงสิ้นปี 2564
“หากตั้งสมมติฐานว่าไวรัสโควิด-19 จะไม่แพร่ระบาดรอบสอง ผมเชื่อว่าเศรษฐกิจจะฟื้นตัวอย่างต่อเนื่องไปจนถึงช่วงครึ่งหลังของปีนี้ ส่วนการที่เศรษฐกิจจะฟื้นตัวอย่างเต็มที่นั้น ประชาชนจะต้องมีความเชื่อมั่นอย่างเต็มที่ด้วย และนั่นอาจจะต้องรอให้มีวัคซีนต้านไวรัสโควิด-19 ด้วยเช่นกัน” นายพาวเวลกล่าว
นอกจากนี้ นายพาวเวลกล่าวว่า ประชาชนไม่ควรคาดการณ์แนวโน้มเศรษฐกิจในระยะยาว หรือแม้แต่ในระยะกลาง
“ผมยังคงมีมุมมองเป็นบวกว่า เศรษฐกิจสหรัฐจะฟื้นตัว ซึ่งอาจต้องใช้เวลาสักระยะหนึ่ง และระยะเวลาในการฟื้นตัวนั้นอาจจะยาวจนถึงปลายปีหน้า ซึ่งเราไม่อาจรู้ได้” นายพาวเวลกล่าว